b'\n_START_ARTICLE_\nStockholms filmfestival\n_START_PARAGRAPH_\nStockholms filmfestival eller Stockholm International Film Festival er en \xc3\xa5rlig filmfestival i Stockholm etablert i 1990. Festivalen drives av en ideell organisasjon med samme navn, med st\xc3\xb8tte fra Stockholms l\xc3\xa4ns landsting, Stockholms stad og Svenska Filminstitutet._NEWLINE_Stockholms filmfestival finner sted i november hvert \xc3\xa5r og viser da rundt 180 filmer. Festivalen vil fremheve unge og uetablerte filmskapere. I snitt var hver tredje film p\xc3\xa5 festivalen i 2011 regissert av en debutant, og kun regiss\xc3\xb8rer som har regissert maks to filmer tidligere f\xc3\xa5r delta i konkurransene. Festivalen har ogs\xc3\xa5 et m\xc3\xa5l om \xc3\xa5 l\xc3\xb8fte frem kvinnelige regiss\xc3\xb8rer, og i 2011 var 26\xc2\xa0% av filmene regissert av kvinner. Det er ogs\xc3\xa5 innstiftet et langfilmstipend p\xc3\xa5 fem millioner kroner rettet mot kvinnelige regiss\xc3\xb8rer som befinner seg i begynnelsen av sin karriere.\n_START_SECTION_\nHistorie\n_START_PARAGRAPH_\nFestivalen ble etablert i 1990 av Ignas Scheynius og Kim Klein sammen med n\xc3\xa5v\xc3\xa6rende festivalleder Git Scheynius. Den f\xc3\xb8rste festivalen varte over fire dager, og \xc3\xa5pningsfilmen var \xc2\xabWild at Heart\xc2\xbb av David Lynch._NEWLINE_Filmfestivalen ble den f\xc3\xb8rste nordiske filmfestivalen som ble autorisert av FIAPF (Federation of Film Producers Associations). Samtidig fikk festivalen godkjennelse for \xc3\xa5 ha en internasjonal kritikerjury fra FIPRESCI (F\xc3\xa9d\xc3\xa9ration Internationale de la Presse Cin\xc3\xa9matographique)._NEWLINE_I 1991 ble festivalen utvidet til \xc3\xa5 g\xc3\xa5 over 10 dager, og ekstravisninger ble holdt gjennom hele \xc3\xa5ret. I kulturhovedstads\xc3\xa5ret 1998 ble det gjennomf\xc3\xb8rt visninger p\xc3\xa5 Stockholms centralstation og det ble innf\xc3\xb8rt en ny bolk for asiatisk film._NEWLINE_I 1999 ble beslutningen tatt om \xc3\xa5 drive og vise filmer p\xc3\xa5 kinoen Skandia sammen med blant andre SF Bio. I 2000 ble ungdomsprosjektet Junior startet, en egen festival for unge filminteresserte mellom 6 og 16 \xc3\xa5r.'